زبانانی زندان۔ گڈی بہر
مجاہد بلوچ
آئی ءَ اے گپ نہ من ات،کہ ما اے رنگ ءَ کنگ ءَ نہ ایں۔اے راستی یے گوں بلوچاں سندھی ھمے رنگ ءَ کنگ ءَ انت۔بزاں کار کس ءَ کمو طاقت رس ایت آ زورک جوڈ بیت،وھدے نزور بیت کوکار کنت۔
ھمے ورنا ءَ من ءَ گشت من بلوچستان ءِ بابتءَ بازوانتگ چہ بازیں چیزاں آشنا آں،آئی ءَ گوں ملوریں دیم ءَ منءَ گشت”ماراجنگول نیست”من گشت شمارا کوہ نیست،ھمے ھاترا شمارا جنگول نیست۔
اےدیوانءِ سیمی روچءَ گڈی مراگشءَ سازءُ زیملی مراگشے بوت۔ایشی تہا ھمک زبان ءِ گوشوکاں مزنیں کچے ءَ بہر زورت،اے مراگش ءَ گیشتر ورنائیں جنکءُ بچک ات انت،یکءُ دوکماشاں منی چم کپت کہ آہاں وتی زھگ ءُ نماسگ آرتگ ات انت۔
اے مراگش ورنائیں جنک باز دورشم ءَ ات انت۔بازءِ سرءُ دیم درا ات انت،آہاں پینٹءُ شرٹ گورا ات،باز گوں وتی برقعہ ات انت۔
اے مراگشءَ اول سرا جتا جتائیں راجانی ناچ گوں ھماہانی گدءُ پچاں اسلام آباد آرٹس کونسل ءِ نودربراں تلوءِ سرا پیش داشت انت۔بلوچی زبان ءِ سازءِ سرا بچکءُ جنکےءَ گوں بلوچی جامگ ءُ پاگ ءَ ناچ کرت۔ھمے رنگءَ ایدگہ زبابانی ناچ گوں آہانی گد پوچ ءُ زیمر ءَ پیشدارگ بوت انت۔اے مراگش ءَ ابید کینگ ءَ ھمک کس سازءُ زیمل گوں دلگوش ات انت،بازءَ کوکارءُ ناچ ھم کرت۔
گڈی ءَ پاکستان ءِ نامداریں گْوَشِندہ بانک حمیرا چنا تلوءِ سرا آتک،آئی ءَ گشت”من پاکستان ءِ ہشت زباناں سوت جت کرت کن آں،بلوچی،سندھی،پشتو،پنجابی،سرائیکی،ءُ دگہ زباناں”۔
بلوچی زبان ءَ آئی ءَ “بابل ءِ سور انت شما بمل ات”جت اے سوت مہلوک ءَ باز دوست بوت،بازءَ ناچءُ کوکار کرت،بازءَ چاپ جت۔اے مراگش ءَ ہمک کس ءَ دگہ زبانانی سوت گُش داشت انت،ناچ کرت ،چاپ جت ۔اےسازءُ زیملی مراگش کساس شپءِ دہ بج ءَ ہلاس بوت۔گڈی مارا چہ آرٹس کونسل ءِ نیمگ ءَ داد دئیگ بوت۔
اے مراگش ہمک سال بیت ،ندکار پہ وتی ماتی زبانءِ دیمروئی ءَ کوکار کن انت۔ریاست کر انت بلکن اے ریاست ءَ ماتی زبان زندان ءَ بندیگ انت،باز زبان ہمے زندان ءِ تہا مر انت،باز گارءُ بیگواہ بنت۔
اے مراگش ءَ بہر زورگ ءَ پد منی زانت ءِ تہا باز گیشی بوت،من اے ہم سرپد بوت آں کہ بلوچی زبان جْوانیں رنگے ءَ دیمروئی کنگ ءَ انت۔بلوچی زبان میزراں بات۔
ھلاس